## Høringssvar vedr. budget 2023 – 2026

Som start sætter vi stor pris på, at velfærd er prioriteret i dette forlig. Vi bemærker, at dagtilbudsområdet ikke er ramt af besparelser.

Vi ser positivt på, at der afsættes penge til Trivsel i dagtilbud (4001), herunder læringsmiljøer i dagtilbud, støjdæmpning. Det ser vi som et udtryk for politikere, der anerkender børnenes og medarbejdernes lærings- og arbejdsmiljø.

Vi ser et stort behov for at der afsættes midler til øget fleksibilitet imellem børnehave- og vuggestuepladser. Derfor påskønner vi, at der afsættes midler til dette område: Fleksibilitet på dagtilbudsområdet (4003)

Hvis dagtilbudsområdet bliver fredet på samme måde hvert år, kan det i årene fremover bidrage til rekruttering og fastholdelse i en tid, hvor dette er meget vanskeligt. Dette muliggør desuden, at vi kan fortsætte det gode arbejde, vi allerede gør. Samtidig kan det være med til at styrke det gode børneperspektiv, da faste kendte voksne, kan skabe tryghed og læring i de rigtige miljøer.

I forbindelse med rekrutteringsudfordringen, er vi opmærksomme på at der ikke er afsat midler til øget uddannelsesdækning, som skal imødekomme nogle af de rekrutteringsudfordringer, vi står i på blandt andet dagtilbudsområdet. Vi håber, at der alligevel kan findes penge til, at vi på dagtilbudsområdet kan arbejde med at øge uddannelsesdækningen, sådan at Roskilde Kommune kan rekruttere kvalificeret uddannet pædagogisk personale i fremtiden, samt efteruddanne det personale, vi allerede har ansat.

Vedrørende besparelsen på ledelse og konsulenter på rådhuset, vil vi gerne gøre opmærksom på, at nærværende ledelse er med til at skabe et godt arbejdsmiljø og omdrejningspunkt for, at medarbejderne kan udføre sit arbejde på bedste vis, og dermed fastholde kvalificeret personale. I Roskilde Kommune er vi glade for, at vi har én chef som udelukkende repræsenterer Dagtilbud, som er et stort og vigtigt velfærdsområde. Vi ser andre kommuner, som slår store velfærdsområder sammen, såsom Skole og Dagtilbud, hvilket medfører store udfordringer i den nære praksis for det enkelte område. Det er vores håb, at der ikke skæves til sådanne konstellationer.

På vegne af bestyrelsen i Område Nordøst